b'\n_START_ARTICLE_\nFaktor X: izpoved naivne manekenke\n_START_SECTION_\nVsebina\n_START_PARAGRAPH_\nRoman v ospredje postavlja skoraj osemnajstletno lepo in postavno gimnazijko Ma\xc5\xa1o Poglajen in njenega triindvajsetletnega fanta, fotoreporterja Ljubljanskih novic Klemena._NEWLINE_Vse se pri\xc4\x8dne na valentinov ve\xc4\x8der leta 2004, ko se mlada zaljubljenca udele\xc5\xbeita gala zabave v prijaznem klubu In na vrhu ljubljanskega Neboti\xc4\x8dnika. Nih\xc4\x8de ni mogel slutiti, da bo ta ve\xc4\x8der tako usodno vplival na nadaljnji potek dogodkov. Ma\xc5\xa1a je s svojo neizmerno lepoto ves \xc4\x8das vzbujala pozornost, pritegnila pa je tudi zanimanje gospoda Egona Mo\xc5\xbeeta, lastnika modne agencije Royal, ki ji je ponudil sodelovanje. Sprva je oklevala in ni \xc5\xbeelela sprejeti povabila, nato pa se je na mo\xc4\x8dno pobudo Klemena vendarle odlo\xc4\x8dila za poskusno snemanje. Tam so bili nad njo vsi navdu\xc5\xa1eni, pokazala je veliko potenciala, tako da je tudi sama za\xc4\x8dela zelo u\xc5\xbeivati. Tako zelo, da je z agencijo tudi podpisala pogodbo. Pri svojem delu je bila zelo uspe\xc5\xa1na, njena podoba je krasila \xc5\xa1tevilne slovenske revije, postala pa je tudi prva spremljevalka Miss Universe Slovenije. Njena pomanjkljivost so bile majhne prsi, zato se je odlo\xc4\x8dila za pove\xc4\x8davo. Postala je \xc5\xa1e bolj iskana in priljubljena, zato je kmalu odpotovala v Milano, kjer je podpisala pogodbo z Monico, direktorico uspe\xc5\xa1ne modne agencijo Milleuno. Ble\xc5\xa1\xc4\x8dav manekenski svet se ji je prikazal v tako lepi lu\xc4\x8di, da jo je popolnoma zaslepil. Njena manekenska kariera je cvetela, medtem ko se ji je v privatnem \xc5\xbeivljenju vse ru\xc5\xa1ilo. Snemanja po vsem svetu in visoki honorarji so jo vedno znova prepri\xc4\x8devali o pomembnosti njenega dela. Tako zelo je bila zaslepljena in naivna, da je kmalu zabredla tudi v odvisnost od drog. \xc5\xa0ele vnovi\xc4\x8den tragi\xc4\x8den dogodek jo privede do razmisleka o svojem \xc5\xbeivljenju in sprejetih odlo\xc4\x8ditvah._NEWLINE_Roman prikazuje na zunaj lep in privla\xc4\x8den, vendar v zakulisju toliko bolj krut manekenski svet. Vanj najpogosteje vstopajo mlada, \xc5\xa1e neizku\xc5\xa1ena dekleta, ki se mu naivno prepustijo. Ta svet ima svoja pravila igre, v kateri lahko obstanejo le najbolj mo\xc4\x8dna, neob\xc4\x8dutljiva in samozavestna dekleta. Roman ka\xc5\xbee razumeti predvsem kot pomemben in tehten razmislek, namenjen dekletom, ki jih mika tovrstna kariera.\n_START_SECTION_\nZbirka\n_START_PARAGRAPH_\nRoman je formalno iz\xc5\xa1el v zbirki Tabu. Neformalno pa je del zbirke Socialno-psiholo\xc5\xa1ki romani, znotraj katere se trenutno nahaja 7 avtorjevih tovrstnih romanov.\n_START_SECTION_\nIzdaje in prevodi\n_START_PARAGRAPH_\nRoman je v trdi vezavi iz\xc5\xa1el leta 2005 pri Zalo\xc5\xbebi ICO v nakladi 1.000 izvodov. V angle\xc5\xa1\xc4\x8dino je bil pod naslovom The X Factor: Confessions of a Naive Fashion Model preveden leta 2015.'